  Майя Бывальцева Ижкарын удмуртъёслэн вашкала гуръёссыя «Чакара» Х улосвылкуспо фестиваль ортчиз. Удмуртие Россилэн тямыс улосвылъёсысьтыз удмуртъёс лыктӥзы: Башкортостанысь, Татарстанысь, Марий Элысь, Комиысь, Пермь шаерысь, Свердловск, Киров, Челябинск улосвылъёсысь. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Фольклор фестиваль азьын «Удмурт диаспора: туала югдур, сюлмаськонъёс но соосты сэрттон-пертчон амалъёс» форум ортчиз. Удмуртиысь тӧрлыкъёслэн ыстэм муртъёссы но удмурт диаспораослэн кивалтӥсьёссы удмурт кылэз утён ужпумъёсты, улосвылъёсын йӧскалык лулчеберетэз азинтыны луонлыкъёс кылдытон, Россиысь улосвылъёсын тӧрлык ёзэсъёслэсь но удмуртъёслэн мер огазеяськонъёссылэсь кусыпъёссэс радъян сярысь вераськизы. Челябинск улосвылысь удмуртъёс фестивале нырысьсэ пыриськизы. Ижкаре «Азвесь ошмес» ансамбле ветлӥсь куать адями пӧлысь ньылез лыктӥзы. Кызьы вераз коллективлэн кивалтӥсез Камила Ардуванова, улосвылазы удмурт центрзы ӧвӧл, соин ик соос уг но тодо, кӧня удмуртъёс вӧзазы уло. Ми Челябинскын улӥськом, ми удмурт куараосты кылыны но, адӟыны но ум быгатӥське. Телевидениын удмурт концертъёс но телепередачаос ӧвӧл, радио пыр уг верасько. Тани форумын милемыз оскытӥзы, телевидение пыр удмурт передача возьматозы, радио но интернетысь сайт пыр кылзыны луоз шуыса. Ми шумпотӥмы, ОТР (Россиысь общественной телевидение – ред.) пыр учкомы шуыса Камила Ардуванова, Челябинск улосвылысь «Азвесь ошмес» ансамбльлэн кивалтӥсезФорумлэн пленарной кенешоназ Удмуртиысь йӧскалык политикая министр Лариса Буранова, лулчеберетъя министр Владимир Соловьёв, Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн кивалтӥсез, Вань удмуртъёслэн «Удмурт кенеш» огазеяськонзылэн тӧроез Татьяна Ишматова, Росси азьмурт бордын ужась Йӧскалык кусыпъёсъя кенешлэн ёзчиез, Россиысь Калыкъёслэн ассамблеязылэн кенешезлэн тӧроез, Евразиысь Калыкъёслэн ассамблеязылэн валтӥсь секретарезлэн нырысетӥ воштӥсез – Валтӥсь секретариатлэн кивалтӥсез Светлана Смирнова пыриськизы. Фольклор фестивальын коллективъёс ас палъёсысьтызы удмуртъёслэсь кырӟан, эктон, крезьгуро инструментъёсын шудон йылолъёссэс возьматӥзы. «Чакара» фестивалез ортчытыны Удмуртиысь камьсӧр удмуртъёслэн огазеяськонзы Росси азьмуртлэн грантъёсъя фондысьтыз коньдон утӥз Тодэ вайытом, Удмуртъёслэсь фольклоръя творчествозэс утён но вӧлмытон вылысь «Чакара» фольклор фестиваль 2010-тӥ арысен «Камсьӧр удмуртъёслэн йӧскалык центрзы» огазеяськон кичӧлтэмъя радъяське. Нырысетӥ вить аръёссэ со Удмуртиын ортчылӥз, нош 2015-тӥ арысен - пӧртэм улосвылъёсын. Кылем арын коллективъёс Киров улосвылысь Вятские Поляны каре люкаськылӥзы, 2017-тӥ арын Татарстанысь Кукмор карын пумиськылӥзы. Ватсалом, шуркынмонэ Ижкарын шошма удмуртъёслэн кырӟанъёсынызы, эктонъёсынызы но шудонъёсынызы бичетэн тодматон ортчиз. Тегъёс: Лулчеберет Ижкар Удмуртия Россия фестиваль йӧскалыклулчеберет форум удмуртъёс фольклор 100ар  